ÚRAD VLÁDY SLOVENSKEJ REPUBLIKY
      sekcia vládnej legislatívy	       

                                                                                 Na rokovanie vlády SR
							          dňa 7. septembra 2005
							          k materiálu č. 15148/2005
							          k bodu č. 1

                                                                                 
S T A N O V I S K O

k návrhu zákona, ktorým sa mení a dopĺňa zákon č. 302/2001 o samospráve vyšších územných celkov (zákon o samosprávnych krajoch) v znení neskorších predpisov 

I.
          Návrh zákona, ktorým sa mení a dopĺňa zákon č. 302/2001 o samospráve vyšších územných celkov (zákon o samosprávnych krajoch) v znení predkladá na rokovanie vlády Slovenskej republiky minister vnútra Slovenskej republiky Vladimír Palko.
II.
          Vyššieuvedený návrh zákona je v zmysle predkladacej správy iniciatívnym materiálom, ktorého cieľom je zvýšiť efektívnosť a racionálnosť fungovania územnej samosprávy bez zásahu do koncepcie platného zákona. Predkladaný návrh novely zákona o samosprávnych krajoch obsahuje vo svojich tridsiatichšiestich bodoch ustanovenia, ktoré majú za cieľ zdokonaliť súčasnú legislatívnu úpravu, najmä zjednodušiť problematiku rozhodovacích procesov samosprávnych krajov v správnych (administratívnych) veciach, ďalej stanoviť hranice v oblasti odmeňovania poslancov zastupiteľstva samosprávneho kraja, či uviesť ustanovenia zákona o inkompatibilite funkcií predsedu a poslancov zastupiteľstva samosprávneho kraja do súladu s ústavným zákonom č. 357/2004 Z.z. o ochrane verejného záujmu pri výkone funkcií verejných funkcionárov. 
           
III.
Predkladaný návrh zákona bol prerokovaný na zasadnutí Legislatívnej rady vlády Slovenskej republiky dňa 23. augusta 2005. Legislatívna rada vlády po prerokovaní návrhu zákona odporučila predkladateľovi zapracovať do neho jej pripomienky a takto prepracované znenie predložiť na rokovanie vlády Slovenskej republiky.

IV.
Sekcia vládnej legislatívy Úradu vlády Slovenskej republiky konštatuje, že v návrhu zákona, ktorým sa mení a dopĺňa zákon č. 302/2001 Z.z. o samospráve vyšších územných celkov (zákon o samosprávnych krajoch) v znení neskorších predpisov je zapracovaných všetkých šesť pripomienok Legislatívnej rady vlády Slovenskej republiky. 

 Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh zákona, ktorým sa mení a dopĺňa zákon č. 302/2001 Z.z. o samospráve vyšších územných celkov (zákon o samosprávnych krajoch) v znení neskorších predpisov v predloženom znení schváliť.       

V Bratislave dňa 30. augusta 2005.

                                                                                      
                                                                                        Štefan  G r m a n
                                      generálny riaditeľ
Vypracoval: Andrej Pitoňák	                               sekcie vládnej legislatívy